钦定古今图书集成/理学汇编/字学典/第113卷 > 陈景元
## 钦定古今图书集成/理学汇编/字学典/第113卷 > 陈景元

按《宣和书谱》：道士陈景元，字太虚，师号真靖，自称碧
虚子，建昌南城县人。读书至老不倦，凡道书皆亲手
自校写。游京师，居醴泉观，众请开讲。神考闻其名，诏
即其地设普天大醮，命撰青词以进。既奏称善，得旨
赐对天章阁，累迁至右街副道箓。己卯，乞归庐山。尝
与蔡卞论古今书法，至欧阳询则曰：“世皆知其体方”，
而莫知其笔圆，卞颇服膺，生平不喜作草字，惟欲正
书，大抵祖述王羲之《乐毅论》《黄庭经》，下逮欧阳询《化
度寺碑》耳，故其于古人法度中，粗已赡足。今御府所
藏八正书：《陶隐居传》《高士传》《乐毅传》《相鹤经》《陈谌》等
《墓志》《种玉故事》《行书》《岩栖赋》《试墨书》等诗。

按《东观馀论》：“碧虚子小楷，得丁道护笔势，所书《相鹤
经》既精善，又笔势婉雅，有昔贤风概按《渭南集》，本朝小楷，宋宣献后仅陈碧虚一人。
按《朱子文集》，碧虚子诗句字画，皆清婉可喜。